Det Økonomiske og Sociale Udvalgs udtalelse om "Forslag til Europa-Parlamentets og Rådets direktiv om måleinstrumenter"

(2001/C 139/02)

Rådet for Den Europæiske Union besluttede den 9. oktober 2000 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Roy Donovan til ordfører. Sektionen vedtog sin udtalelse den 7. februar 2001.

Det Økonomiske og Sociale Udvalg vedtog på sin 379. plenarforsamling af 28. februar-1. marts 2001, mødet den 28. februar 2001, følgende udtalelse med 112 stemmer for og 1 stemme imod.

1. Indledning

1.1. Med Kommissionens forslag skabes et nyt system for harmonisering af medlemsstaternes lovgivning vedrørende visse typer måleinstrumenter.

1.2. Den teknologiske udvikling er løbet fra den eksisterende fællesskabslovgivning vedrørende måleinstrumenter. Denne lovgivning er desuden vanskelig at opdatere med den nuværende lovgivningsstruktur, den såkaldte "gamle metode" (rammedirektiv 71/316/EØF(1)). Det nye forslag er baseret på principperne i den nye metode vedrørende harmonisering og standarder(2) og den globale metode vedrørende udstedelse af afprøvningsattester og prøvning(3). Den foreslåede ordning danner grundlag for CE-mærkning og supplerende metrologisk mærkning(4) af de instrumenter, der opfylder betingelserne.

1.3. Direktivet omfatter de fleste af de måleinstrumenter, der bruges i forbindelse med vand-, gas- og elektricitetsforsyning, samt aftapningsanordninger for brændstof, vægte og længdemåleinstrumenter, væskebeholdere og taxametre. Direktivet vil føre til ophævelse af flere af de mange nuværende direktiver (11 direktiver med ændringer), der går tilbage til 1970'erne. Direktivet behandler en række instrumenter, som ikke tidligere har været omfattet af EU's lovgivning, hvilket afspejler det voksende ønske i medlemsstaterne om regler for instrumenter som gasanalysatorer til udstødningsgas og alkometre til retslig bevisførelse.

2. Generelle bemærkninger

2.1. ØSU bifalder Kommissionens forslag, som dels skal sikre bevarelse af det høje forbrugerbeskyttelsesniveau, man allerede har opnået via de nationale love, og dels skabe fri bevægelighed for måleinstrumenter, der er underkastet lovpligtig kontrol.

2.2. Tilliden blandt de forbrugere, brugere, næringsdrivende og statslige aktører, som måleresultaterne har betydning for, må underbygges af en pålidelig og streng EU-ordning, der sikrer det højeste beskyttelsesniveau. Det er ØSU's opfattelse, at dette forslag sammen med direktiv 80/181/EØF(5) om indbyrdes tilnærmelse af medlemsstaternes lovgivning om måleenheder, som senest er ændret i 1999(6), vil fremme denne tillid.

2.3. ØSU konstaterer, at forslaget næppe vil få mærkbare konsekvenser for forbrugerne, idet alle instrumenttyper allerede er omfattet af lovgivning i én eller flere medlemsstater.

2.4. ØSU mener dog, at de ændrede procedurer for overensstemmelsesprøvning vil påvirke brugere og fabrikanter. Det må forventes, at de omkostninger, som producenter påføres ved overensstemmelsesprøvninger - hvoraf langt den overvejende del udføres af tredjepart - vil blive reduceret.

2.4.1. ØSU udtrykker tilfredshed med, at der bliver flere mulige procedurer for overensstemmelsesprøvning, eftersom dette formentlig yderligere vil forkorte den tid, der går mellem udvikling og produktion, og dermed fremskynde instrumenternes markedsføring. Desuden vil orienteringen mod det indre marked formentlig give brugerne et større udbud af kontrollerede instrumenter.

2.5. ØSU glæder sig også over kommentarerne fra producenterne, der ser positivt på sondringen mellem væsentlige krav (der fastsættes via lovgivning) og præstationskrav og tekniske specifikationer (der fastsættes ved hjælp af standarder eller normative dokumenter), eftersom dette vil fremme den teknologiske innovation.

2.6. ØSU understreger vigtigheden af at sikre, at de instrumentspecifikke bilag ikke er så overdetaljerede, at de hæmmer den teknologiske innovation.

3. Særlige bemærkninger

3.1. ØSU noterer med tilfredshed, at forslaget dækker hele området, hvor kun denne lovgivning fremover vil gælde, samtidig med at medlemsstaterne selv kan afgøre, om kontrol af et bestemt instrument er relevant i det pågældende land.

3.2. ØSU henleder Kommissionens opmærksomhed på behovet for et nært samarbejde med de central- og østeuropæiske lande for at sætte skub i processen og gøre disse lande klar til - når tiden er inde - at påtage sig det ansvar, forslaget indebærer.

3.3. ØSU støtter medlemsstaternes samarbejde inden for retlig metrologi i fora som OIML(7) (Den Internationale Organisation for Retlig Metrologi) og WELMEC(8) (European Cooperation in Legal Metrology).

4. Konklusioner

4.1. ØSU støtter Kommissionens forslag, som efter ØSU's opfattelse kommer på det rigtige tidspunkt, og som er nødvendigt, fordi det sikrer en god beskyttelse af måleresultater i EU.

4.2. ØSU anmoder om, at Kommissionen holder ØSU ajour om udviklingen med hensyn til direktivets gennemførelse.

Bruxelles, den 28. februar 2001.

Göke Frerichs

Formand for

Det Økonomiske og Sociale Udvalg

(1) 71/316/EØF af 26. juli 1971, EFT L 202 af 6.9.1971, s. 1.

(2) Rådets resolution af 7. maj 1985.

(3) Rådets afgørelse 93/465/EØF af 22. juli 1993, EFT L 220 af 30.8.1993, s. 23.

(4) Metrologisk overensstemmelse (artikel 13, stk. 2).

(5) 80/181/EØF af 20. december 1979, EFT L 39 af 15.2.1980, s. 40.

(6) Direktiv 1999/103/EF af 24. januar 2000, EFT L 34 af 9.2.2000, s. 17, ØSU's udtalelse: EFT C 169 af 16.6.1999.

(7) OIML er en tværnational organisation, der blev grundlagt i 1955 med henblik på harmonisering af de deltagende landes regler. Alle medlemsstater i EU og EFTA og hovedparten af de central- og østeuropæiske lande er enten fuldgyldige eller korresponderende medlemmer af OIML.

(8) WELMEC er EU's og EFTA's samarbejdsforum for retlig metrologi, med central- og østeuropæiske lande som associerede medlemmer.